text: Efter fund af E. colibakterier må der igen bades
  20 august 2018 kl. 10.04
  Kolding Kommune frabad mandag badning ved to strande på grund af forurening, men onsdag er de efter to nye vandprøver igen til at bade i. 
  Opdatering: Onsdag den 22. august oplyser Kolding Kommune, at strandløverne og badenymferne igen kan finde badetøjet frem og køre mod Rebæk og Stenderup Hage. Det sker, efter kommunen har fået svar på to nye prøver fra de to strande, og vandet lever igen op til kravene for godt badevand.
  Kolding Kommune fraråder badning ved Rebæk Strand og Stenderup Hage Strand. Der er fundet for mange E. coli-bakterier i vandet ud for de to strande, fortæller kommunen i en pressemeddelelse.
  - Efter aftale med embedslægen fraråder vi folk at gå i vandet ved de to strande, lyder det fra Timm Jäger, der er miljøtekniker i Kolding Kommune, i pressemeddelelsen.
  Efter fundet af bakterierne vil Kolding Kommune nu forsøge at finde årsagen til de forhøjede værdier. Det sker i samarbejde med forsyningsselskabet BlueKolding.
  Der er allerede taget nye prøver af vandet. Senest onsdag får kommunen svar på, om værdierne fortsat er for høje. Indtil da frarådes badning ved de to strande. Det kan nemlig være en ubehagelig oplevelse at indtage den type bakterier.
  - Hvis man kommer til at sluge vand med for mange E. coli-bakterier risikerer man dårlig mave samt hoved- og mavepine, lyder det fra Timm Jäger.
  